Mitjançant el Decret 133/2001, de 29 de maig (DOGC núm. 3401, d'1.6.2001), modificat pel Decret 172/2005, de 23 d'agost (DOGC núm. 4455, de 25.8.2005), s'estableix la regulació de la borsa de treball per prestar serveis amb caràcter temporal com a personal interí docent.
D'acord amb la normativa esmentada i per tal de regular el procediment de gestió de la borsa d'aspirants a cobrir places vacants i substitucions en règim d'interinitat per al curs 2006-2007, i establir alhora els requisits exigits per ser nomenat en cadascun dels cossos docents i el barem de mèrits que s'utilitzarà per a l'ordenació dels aspirants dintre de cada especialitat,
Dictar les instruccions següents pel que fa a la gestió de la borsa de treball dels aspirants a cobrir places vacants i substitucions en règim d'interinitat dels cossos docents no universitaris per al curs 2006-2007:.1 Borsa de treball dels aspirants a cobrir places vacants i substitucions en règim d'interinitat en centres públics per al curs 2006-2007
1.1 Confecció d'una llista única a Catalunya.
D'acord amb el que estableix l'article 5 del Decret 133/2001, de 29 de maig, sobre la regulació de la borsa de treball per prestar serveis amb caràcter temporal com a personal interí docent, modificat pel Decret 172/2005, de 23 d'agost, el Departament d'Educació confeccionarà per al curs 2006-2007 una llista única a Catalunya dels aspirants a cobrir places vacants i substitucions en règim d'interinitat als centres docents de titularitat del Departament d'Educació.
Aquesta llista estarà formada, per ordre de prelació, per:
a) El personal que hagi prestat serveis com a interí d'algun cos docent no universitari a l'Administració de la Generalitat de Catalunya.
Aquest personal s'ordena en funció del temps de serveis prestats, sota qualsevol règim contractual, que comportin docència o atenció directa a l'alumnat en el context de les activitats pròpies de l'aula, en centres públics no universitaris de titularitat del Departament d'Educació, del de Benestar i Família, del de Justícia i d'altres administracions amb plenes competències educatives.
El còmput es farà amb efectes del 31 d'agost de 2006.
En el cas d'haver causat baixa de la borsa, s'hi haurà d'haver ingressat novament mitjançant convocatòria pública i haver prestat serveis amb posterioritat al nou ingrés en la borsa, per tal de poder ser inclòs en aquest primer apartat preferent.
b) Les persones que formen part de la llista d'admesos d'alguna de les convocatòries de concurs públic que ha realitzat el Departament d'Educació des del mes de setembre de 1996 per formar part de la llista d'aspirants per cobrir places vacants o substitucions en règim d'interinitat i que no han estat nomenats com a personal interí docent, o no ho han estat amb posterioritat al seu últim ingrés a les llistes d'aspirants.
Aquestes persones s'ordenaran segons l'any de la convocatòria en què van participar i, dintre d'aquest, segons el número d'ordre assignat d'acord amb el barem establert en cada convocatòria.
S'hi afegiran les persones que hagin estat admeses en les convocatòries que es puguin fer per al curs 2006-2007, ordenades segons el barem establert a les convocatòries.
Les persones que hagin causat baixa de la borsa de treball no podran tornar a ingressar en la borsa esmentada durant el mateix curs escolar.
1.2.1 Durant la primera quinzena del mes de maig de 2006, s'exposarà als taulers d'anuncis dels serveis territorials del Departament d'Educació i a l'adreça d'internet [URL] (a partir d'aquí cal entrar a l'apartat de professorat i dintre d'aquest anar a la borsa d'interins) la llista provisional ordenada alfabèticament i per barem de totes les persones que han prestat serveis docents en centres públics no universitaris, d'acord amb el que estableix l'apartat 1 d'aquesta Resolució.
A l'esmentada llista hi figurarà el temps de serveis prestats a qualsevol nivell educatiu, computat en anys, mesos i dies i el número d'ordre que correspon a cada aspirant.
També s'hi recollirà si el professorat s'ha acollit a les garanties de continuïtat previstes a la disposició transitòria primera del Decret 133/2001, de 29 de maig, modificada pel Decret 172/2005, de 23 d'agost, inclòs el professorat, a qui el Departament d'Educació prorrogarà automàticament un nomenament per al curs 2006-2007, que es va acollir tenint el requisit de 3 anys de serveis prestats a 31 d'agost de 2004 i que havia treballat en el curs 2004-2005.
En el cas que hi hagi algun interessat d'aquest darrer professorat que vulgui renunciar a la pròrroga d'aquest nomenament, caldrà que ho sol·liciti expressament durant el període establert de les reclamacions.
S'obrirà un termini de quinze dies per presentar reclamacions contra la baremació i perquè el professorat acollit a la disposició transitòria primera de l'esmentat Decret, pugui sol·licitar l'ampliació de les especialitats reconegudes a la borsa, així com l'ampliació i/o la variació de l'ordre dels serveis territorials demanats per al curs 2006-2007, mitjançant el model de sol·licitud que estarà disponible a l'esmentada adreça d'internet del Departament d'Educació.
1.2.2 Durant la primera quinzena de juliol s'exposarà als taulers d'anuncis dels serveis territorials i a l'adreça d'internet [URL] (a partir d'aquí cal entrar a l'apartat de professorat i dintre d'aquest anar a la borsa d'interins) la llista definitiva a què fa referència el punt 1.1.a) d'aquesta Resolució, amb la mateixa informació prevista per a la llista provisional esmentada en el punt 1.2.1 anterior.
Durant aquesta mateixa quinzena també s'exposarà la llista formada per tots els aspirants que encara no han prestat serveis i formen part de les llistes definitives d'admesos fetes públiques per resolucions de la Direcció General de Personal Docent, ordenats segons el barem corresponent.
1.2.3 Si durant el curs 2006-2007 hi ha algunes especialitats en les quals no es disposa de prou aspirants disponibles dels col·lectius existents per cobrir les necessitats previstes per a la resta del curs, s'obrirà, per a aquestes especialitats, una nova convocatòria de concurs públic per formar part de la llista per cobrir places vacants i substitucions en règim d'interinitat i completar així la llista esmentada amb nous aspirants.
1.3 Distribució territorial de la borsa de treball.
Una vegada realitzada, a finals de juliol, l'adjudicació de destinacions provisionals a llocs de treball vacants en règim d'interinitat corresponent a la convocatòria de la Resolució EDC/725/2006, de 22 de març (DOGC núm. 4601, de 27.3.2006), per tal de possibilitar la gestió simultània d'aquesta borsa per part dels serveis territorials del Departament d'Educació, i per evitar que un mateix aspirant sigui proposat per a dos llocs de treball el mateix dia, la llista se subdividirà funcionalment segons els serveis territorials sol·licitats com a preferents.
1.4 Assignació d'àmbit territorial d'adscripció preferent al professorat interí o substitut acollit a les mesures previstes a la disposició transitòria primera del Decret 133/2001, de 29 de maig, modificada pel Decret 172/2005, de 23 d'agost.
Als efectes de participar en els procediments d'adjudicacions d'interinitats i substitucions, convocats per cadascun dels serveis territorials, durant la segona quinzena d'agost de 2006, la Direcció General de Personal Docent assignarà un únic àmbit territorial d'adscripció preferent, tenint en compte els serveis territorials demanats pels interessats a efectes de cobrir substitucions, el servei territorial on va prestar serveis el curs 2005-2006 i les disponibilitats de vacants i substitucions previstes en el moment de l'assignació.
L'esmentada distribució territorial inicial del personal interí o substitut acollit a les garanties previstes a la disposició transitòria primera del Decret 133/2001, de 29 de maig, modificada pel Decret 172/2005, de 23 d'agost, es publicarà en els taulers d'anuncis de cadascun dels serveis territorials i en l'adreça d'internet [URL] (a partir d'aquí cal entrar a l'apartat de professorat i dintre d'aquests anar a la borsa d'interins), almenys amb una setmana d'antelació als procediments d'adjudicació de vacants i substitucions.
Els serveis territorials podran modificar d'ofici, entre els demanats, l'àmbit territorial d'adscripció preferent durant el curs 2006-2007, en cas que no hi hagi vacants ni substitucions que l'interessat pugui ocupar d'acord amb les especialitats demanades..2 Adjudicació d'interinitats i substitucions a finals del mes d'agost de 2006
Durant la primera quinzena del mes de juliol de 2006 es farà públic en el DOGC i mitjançant l'adreça d'internet del Departament d'Educació esmentada en el punt 1.4, el procediment de les adjudicacions d'interinitats i substitucions per al curs 2006-2007 per al personal interí i substitut que en l'adjudicació de destinacions provisionals a llocs de treball vacants en règim d'interinitat corresponent a la convocatòria de la Resolució EDC/725/2006, de 22 de març, no han obtingut cap destinació..3 Manteniment i baixa de la borsa de treball
3.1 Excedència per cura de fill.
3.1.1 Segons el punt 14.4 de l'Acord general sobre condicions de treball del personal de l'àmbit d'aplicació de la Mesa General de Negociació de l'Administració de la Generalitat de Catalunya, de 12 de juliol de 2000, es podrà concedir l'excedència voluntària per cura de fill recollida a l'article 86.2.b) del Decret legislatiu 1/1997, al personal interí.
El personal interí o substitut docent tindrà dret a gaudir d'un any, com a màxim, d'excedència per cura de fill.
Aquest període finalitzarà abans de l'any quan es produeixi algun dels supòsits següents:
a) Que la filla o el fill que dóna dret a l'excedència compleixi tres anys.
b) Que quedi sense efecte el nomenament d'interí o substitut, ja sigui perquè s'arribi a la data final especificada al nomenament o per incorporació del titular de la vacant.
Durant el període d'excedència el personal docent amb nomenament d'interí tindrà dret a la reserva de plaça per la qual havia estat nomenat per al curs escolar.
Podrà gaudir d'aquest dret tot el personal interí o substitut docent, tant si tenen un nomenament per tot un curs escolar com si el tenen de durada inferior, amb el benentès que el dret a reserva de plaça finalitza en el moment en què hauria finalitzat el nomenament d'interí o substitut, per arribar a la data final especificada al nomenament o per incorporació del titular de la vacant, o quan la filla o el fill que dóna dret a l'excedència compleixi tres anys.
3.1.2 La vacant generada pel personal interí o substitut en situació d'excedència voluntària per cura de fill es cobrirà amb un substitut.
3.1.3 En el supòsit que, a conseqüència de la reincorporació del titular de la vacant en una data anterior a la prevista, es produeixi el cessament d'un interí o substitut que es trobi en situació d'excedència per cura de fill, se li notificarà amb la màxima urgència el cessament de la seva relació de serveis amb l'Administració.
3.1.4 El temps de permanència en la situació d'excedència per cura de fill computa a efectes del sistema de previsió social, a efectes de reconeixement de serveis previs i com a temps de servei prestat a efectes del número d'ordre en la borsa de treball docent.
3.1.5 Abans de la finalització del període d'excedència per tenir cura d'un fill, el personal interí que es troba excedent haurà de sol·licitar el reingrés al servei actiu, i si no s'entendrà que cessa en la seva relació de serveis amb l'Administració.
3.1.6 En el cas que la persona no hagi complert el període del primer any d'excedència per cura d'un fill el 31 d'agost de 2006 i no tingui nomenament l'1 de setembre de 2006, aquesta podrà sol·licitar no ser nomenada durant el nou curs següent durant un període que no podrà excedir de tres anys des de l'inici del període d'excedència, mantenint el número d'ordre de la borsa que li correspongui, i sense que això impliqui que se li computi aquest període a cap efecte.
3.1.7 Així mateix, quan una persona que hagués tingut el dret a sol·licitar una excedència per cura de fill no l'hagués exercit i l'1 de setembre de 2006 no tingui nomenament, també podrà sol·licitar no ser nomenada durant un període que no podrà excedir de tres anys i que a més a més haurà d'estar inclòs en el període de tres anys des del naixement de la filla o el fill.
3.2 Maternitat, adopció, acolliment, compactació o malaltia.
3.2.1 Quan alguna persona es trobi en situació de maternitat, adopció, acolliment, compactació o malaltia a començament del curs escolar, se li assignarà una vacant, si correspon, d'entre les sol·licitades, atenent el número d'ordre que té assignat en la borsa de treball.
Aquell lloc de treball serà cobert, mentre l'interí nomenat romangui en la situació esmentada, per un altre aspirant com a substitut.
A partir de la data d'inici del nomenament l'interí gaudirà del permís corresponent.
Quan finalitzi el període legal previst per a l'esmentat permís, l'interí s'incorporarà al mateix lloc de treball que li va ser assignat inicialment, en el cas que aquest estigui ocupat per un substitut.
En el cas que el lloc de treball estigui ocupat pel funcionari titular, se li adjudicarà la destinació que li correspongui, atenent el número d'ordre que té assignat en la borsa de treball docent.
3.2.2 En el cas de maternitat d'una substituta amb nomenament vigent que no ultrapassi el 30 de juny del curs corresponent, es computaran com a serveis prestats, exclusivament a l'efecte d'obtenció del número d'ordre de la borsa, les setmanes que es disposen amb caràcter general de període d'infantament, amb independència de la data de finalització del nomenament, però sense que en cap cas puguin computar-se serveis en data posterior al 30 de juny del present curs.
Aquesta situació també es contemplarà en el cas d'una aspirant a substitucions, sense nomenament, a la qual s'ofereixi una substitució que no ultrapassi el 30 de juny de 2006 mentre es trobi en període d'infantament, de manera que es computin com a serveis prestats, exclusivament a l'efecte d'obtenció de número d'ordre en la llista, el temps que resta des del moment de l'oferiment fins a la finalització del període d'infantament, però sense que en cap cas puguin computar-se serveis en data posterior al 30 de juny de 2006.
3.2.3 En el cas que un/a interí/interina amb nomenament fins al 31 d'agost tingui un permís de maternitat durant el mes d'agost, tindrà dret a gaudir, una vegada finalitzat l'esmentat permís, de les vacances corresponents, en cas de tenir un nou nomenament per un curs sencer, als dies del mes d'agost durant els quals va gaudir del permís d'infantament.
3.2.4 En el cas que un/a interí/interina amb nomenament fins a 31 d'agost gaudeixi de la llicència de compactació durant el mes d'agost, el còmput del període de llicència quedaria interromput fins a l'acabament del període de vacances.
Acabat el període de vacances podrà gaudir del temps de llicència restant sempre que tingui un nou nomenament per un curs escolar sencer, és a dir, des de l'1 de setembre al 31 d'agost.
3.2.5 Les persones de la borsa de treball que causen baixa per incapacitat temporal (malaltia, maternitat) que no tenen cap vinculació de nomenament amb l'Administració, podran al·legar aquest fet, justificant-ho documentalment, als efectes de romandre en la borsa de treball docent mentre es mantingui el motiu de la baixa, per tal de no ser cridades a cobrir cap substitució.
Quan una persona de la borsa de treball realitzi estudis adreçats a l'obtenció d'una nova especialitat o relacionats amb el lloc de treball i justifiqui documentalment aquesta situació, podrà sol·licitar, prèviament al nomenament, no ser nomenada durant el període d'aquests estudis (com a màxim un curs), mantenint el número d'ordre de la borsa de treball, sense que això impliqui que se li computin aquests serveis.
No obstant això, amb caràcter excepcional es podrà demanar la interrupció del nomenament i, després d'analitzada i valorada positivament aquesta petició per part dels serveis territorials, es mantindrà el número d'ordre de la borsa de treball, sense que aquest temps se li computi com a serveis prestats.
3.4 Causes greus degudament justificades.
Les persones sense nomenament vigent podran demanar, amb antelació a l'oferiment d'una vacant o substitució, no ser nomenades durant el període que duri aquesta situació per causes greus degudament justificades.
Una vegada analitzades les qüestions plantejades i en cas de resposta afirmativa per part del servei territorial, se'ls mantindrà el número d'ordre de la borsa de treball, sense que això impliqui que es computi aquest temps com a serveis prestats.
També es podrà demanar la interrupció del nomenament per causes greus degudament justificades, segons els mateixos criteris i efectes que s'han esmentat al paràgraf anterior.
3.5 Programes d'actuació a l'estranger.
Les persones sense nomenament vigent podran demanar, amb antelació a l'oferiment d'una vacant o substitució, no ser nomenades durant el període que duri la col·laboració amb una ONG en programes d'actuació a l'estranger.
Aquesta col·laboració s'ha de justificar degudament.
Una vegada analitzada cada sol·licitud i en cas de resposta afirmativa per part del servei territorial, se'ls mantindrà el número d'ordre de la borsa de treball, sense que això impliqui que es computi aquest temps com a serveis prestats.
També es podrà demanar la interrupció del nomenament per aquesta causa degudament justificada, segons els mateixos criteris i efectes que s'han esmentat al paràgraf anterior.
Les persones sense nomenament vigent podran demanar, amb antelació a l'oferiment d'una vacant o substitució, no ser nomenades durant un curs per tenir cura directa de persones discapacitades que no desenvolupin cap activitat retribuïda, o d'un familiar fins al segon grau de consanguinitat o afinitat que pateixi malaltia greu continuada i convisqui amb l'interessat.
Aquesta situació s'ha de justificar degudament.
Una vegada analitzada cada sol·licitud i en cas de resposta afirmativa per part del servei territorial se'ls mantindrà el número d'ordre de la borsa de treball, sense que això impliqui que es computi aquest temps com a serveis prestats.
També es podrà demanar la interrupció del nomenament per aquestes causes degudament justificades, segons els mateixos criteris i efectes que s'han esmentat al paràgraf anterior.
3.7 Baixa de la borsa de treball.
És motiu de baixa de la borsa de treball:
a) La renúncia, així com no acceptar la destinació adjudicada o no prendre possessió del lloc de treball adjudicat en el termini màxim de 24 hores sense causa justificada.
b) El fet de no acceptar un nomenament ofert pel servei territorial demanat com a preferent, encara que la no-acceptació no es formalitzi per escrit.
c) El fet de no participar en els processos de nomenaments sense causa justificada, quan pel número d'ordre que es tingui assignat s'estigui obligat a participar-hi.
Els/Les interins/es i substituts/es amb un nomenament vigent que vulguin renunciar al seu lloc de treball ho han de comunicar al servei territorial amb 3 dies d'antelació.
e) També es produirà la baixa de la borsa de treball en els supòsits que preveuen els apartats 2 i 3 de l'article 6 del Decret 133/2001, de 29 de maig, modificat pel Decret 172/2005, de 23 d'agost..4 Durada dels nomenaments
4.1 Els nomenaments d'una durada inferior al curs escolar, per a substitucions temporals, no s'interrompran durant els períodes de Nadal, Setmana Santa o els caps de setmana, en cas que la baixa del titular del lloc de treball inclogui aquests períodes de temps.
El cessament del/de la substitut/a es farà efectiu quan es produeixi la reincorporació al seu lloc de treball del funcionari després de finalitzar la baixa o, en qualsevol cas, el 30 de juny del curs corresponent.
4.2 Els nomenaments per substituir reduccions de jornada tindran inicialment com a data de finalització el dia 30 de juny sempre que el titular no s'incorpori amb anterioritat la qual cosa suposarà el cessament del/de la substitut/ a.
Si a partir del 30 de juny la llicència del titular continua, es prorrogarà el nomenament del/ de la substitut/a fins al 31 d'agost.
4.3 El personal acollit al que preveu la disposició transitòria primera del Decret 133/2001, de 29 de maig, modificada pel Decret 172/2005, de 23 d'agost, en el cas de no obtenir un nomenament d'interí/ina mitjançant el procediment esmentat en l'apartat 6 de l'esmentada disposició transitòria, serà nomenat com a substitut/a per a tot el curs escolar, d'1 de setembre de 2006 a 31 d'agost de 2007 i se li aplicarà el criteri de preferència que s'hi preveu a la mateixa disposició transitòria.
Així mateix, el professorat interí o substitut que hagi prestat tres anys de serveis a 31 d'agost de 2004 i que va estar treballant en el curs 2004-2005, en el cas de no ser nomenat interí/ina durant els procediments d'adjudicació de destinacions previs a l'inici del curs escolar, rebrà un nomenament anual per cobrir substitucions, amb una durada d'un curs escolar (dotze mesos).
A aquests efectes, i per al període del seu nomenament, aquest personal estarà subjecte a les previsions contingudes en els punts 4, 5, 6 i 7 de la disposició transitòria primera de l'esmentat Decret.
4.4 Aquell professorat que no estigui inclòs en les mesures previstes a la disposició transitòria primera del Decret 133/2001, de 29 de maig, modificada pel Decret 172/2005, de 23 d'agost, i que no tingui nomenament durant els mesos de juliol i agost, i que hagi prestat sis o més mesos de serveis com a substitut durant el curs (fins al 30 de juny) en centres docents públics i serveis educatius dependents del Departament d'Educació i de Justícia rebran un nomenament corresponent al mes de juliol, quan estigui treballant a final de curs (durant el tercer trimestre del curs, és a dir, els mesos d'abril, maig i juny) com a substitut, la qual cosa comportarà que participi en els cursos de formació durant aquest mes de juliol, llevat que participin en les oposicions.
Durant el mes de juliol, mitjançant l'adreça d'internet del Departament d'Educació, es farà pública la llista del personal que rebrà l'esmentat nomenament.
Al finalitzar cada període de substitució durant el curs (inclòs també el mes de juliol) rebran la liquidació corresponent al mes de vacances (agost), proporcional al temps efectivament treballat.
Per tal d'evitar solapaments entre les retribucions per les liquidacions percebudes al llarg del curs i un nomenament posterior que inclogui el mes d'agost, tots els nomenaments d'interins docents (a vacant o per substitució) posteriors a l'1 de març tindran com a data màxima de finalització el 30 de juny..5 Proves per a certificar la idoneïtat de la persona que ha d'ocupar una vacant o substitució
5.1 D'acord amb el que preveu l'article 3.3 del Decret 133/2001, de 29 de maig, modificat pel Decret 172/2005, de 23 d'agost, i per tal de garantir la capacitació per impartir determinats crèdits dels cicles formatius de formació professional o determinats crèdits corresponents al cos de professors d'arts plàstiques i disseny, del cos de mestres de taller d'arts plàstiques i disseny o del cos de professors d'escoles oficials d'idiomes, el Departament d'Educació pot establir la superació d'una prova que certifiqui la idoneïtat de la persona que ha d'ocupar una vacant o una substitució de les especialitats corresponents.
Les persones que acreditin una experiència docent prèvia en llocs de treball del cos i/o en l'especialitat corresponent de sis mesos en centres docents o acreditin documentalment una experiència mínima de sis mesos en el món laboral o formació específica en el camp corresponent no hauran de realitzar aquesta prova.
Les persones que no superin la prova per impartir una determinada especialitat no seran admeses en la borsa de treball per a aquesta especialitat.
Sempre que puguin impartir altres especialitats, romandran a la borsa de treball de personal interí docent només per aquestes altres especialitats.
5.2 Cicles formatius de formació professional.
Per tal de garantir la capacitació per impartir determinats crèdits dels cicles formatius de formació professional, caldrà superar una prova que certifiqui la idoneïtat de la persona que ha d'ocupar una vacant o una substitució de les següents especialitats:
Cos de professors d'ensenyaments secundaris
511 Organització i processos de manteniment de vehicles
519 Processos i mitjans de comunicació
522 Processos i productes d'arts gràfiques
523 Processos i productes de fusta i mobles
Cos de professors tècnics de formació professional
604 Fabricació i instal·lació de fusteria i mobles
605 Instal·lació i manteniment d'equips tèrmics i de fluids
610 Màquines, serveis i producció
611 Mecanització i manteniment de màquines
614 Operacions i equips d'elaboració de productes alimentaris
623 Producció en arts gràfiques
627 Sistemes i aplicacions informàtiques
629 Tècniques i procediments d'imatge i so
La prova tindrà caràcter teòric i pràctic i s'estructurarà en dues parts: una primera part en la qual s'hauran de respondre preguntes obertes de tipus test sobre continguts conceptuals, i una segona part en la qual s'haurà de realitzar un exercici pràctic.
El contingut de la prova tindrà com a referència els objectius i els continguts establerts en el currículum dels crèdits dels cicles formatius assignats a l'especialitat docent corresponent.
La informació relativa a l'esmentat currículum es troba a l'adreça d'internet [URL] (a partir d'aquí cal entrar a l'apartat de cicles formatius i dintre d'aquest anar a curriculum.
La durada aproximada de la prova serà de quatre hores i la realitzarà una comissió avaluadora integrada per un inspector d'Educació de l'àrea de formació professional i dos professors funcionaris de l'especialitat designats per la Direcció General de Personal Docent, a proposta de la Direcció General de Formació Professional.
5.3 Escoles oficials d'idiomes.
El Departament d'Educació podrà establir la superació d'una prova per ocupar vacants i substitucions en escoles oficials d'idiomes.
Les persones que acreditin una experiència docent prèvia en l'especialitat corresponent de 6 mesos en centres públics dependents del Departament d'Educació no hauran de realitzat aquesta prova.
La prova consistirà en una entrevista oral en la qual el candidat demostri la competència lingüística suficient per impartir classes de l'especialitat corresponent i una prova escrita en la qual el candidat demostri coneixement sobre els objectius i els continguts del currículum de les escoles oficials d'idiomes i coneixements didàctics per impartir classes de l'idioma com a segona llengua.
La durada aproximada de la prova serà de dues hores i mitja i la realitzarà una comissió avaluadora.
5.4 Escoles d'arts i superiors de disseny.
També es podrà establir la superació d'una prova per ocupar vacants i substitucions en escoles d'arts i superiors de disseny, sempre que les persones que han d'ocupar aquests llocs de treball no hagin prestat serveis en escoles d'arts i superiors de disseny, dependents del Departament d'Educació durant un mínim de 6 mesos en l'especialitat.
5.5 El calendari per a la realització de les proves corresponents als cicles formatius de formació professional finalitzarà abans del 30 de juny de 2006..6 Procediment per cobrir les baixes en els centres públics docents.
6.1 Es cobriran amb personal substitut des del primer dia les baixes per llicència per malaltia així com les altres llicències o permisos de quatre o més dies de durada corresponent al professorat que imparteix l'educació infantil i primària i educació secundària obligatòria.
Els altres permisos i llicències de curta durada i, les baixes en tant no s'hagi incorporat el personal substitut, hauran de ser atesos amb el professorat de la plantilla mateixa i estar previst en l'organització horària dels centres.
6.2 Les baixes del professorat que imparteix batxillerat, formació professional específica de grau mitjà i de grau superior, ensenyament de règim especial (arts i superiors de disseny i, ensenyaments oficials d'idiomes) es cobriran amb personal substitut des del primer dia en els casos en què aquestes siguin de catorze o més dies.
En el cas que les baixes siguin inferiors a l'esmentat període seran ateses amb el professorat de la plantilla del centre.
6.3 Les baixes de professorat que presta serveis en centres i aules de formació de persones adultes es cobriran amb personal substitut des del primer dia en els casos en què aquestes siguin de 7 o més dies i, si són inferiors a aquest període seran ateses per al professorat de la plantilla del centre..7 Altres
7.1 Les substitucions de baixes i absències dels mestres adscrits al primer cicle de l'ESO, es cobriran amb professors d'ensenyaments secundaris.
7.2 Quan una vacant s'adjudiqui per error, els serveis territorials miraran de pal·liar l'error comès per la via d'oferir a l'afectat una vacant de característiques similars, en la mesura que sigui possible.
7.3 El professorat interí i substitut que es trobava inclòs en la borsa de treball en el curs 2004-2005 amb temps de serveis prestats anteriorment i, amb titulació de tècnic superior o tècnic especialista en formació professional no reconeguda a efectes de docència en la normativa corresponent, podrà continuar prestant serveis en l'especialitat corresponent a la seva titulació, sempre que hagi prestat un mínim de quatre anys de serveis a l'entrada en vigor del Decret 172/2005, de 23 d'agost.
7.4 El personal interí docent té dret a una reducció d'un terç o de la meitat de la jornada per recuperació d'una malaltia o per tenir més de 60 anys d'edat amb les condicions que preveu la normativa vigent per als funcionaris docents.
Contra aquesta Resolució, que exhaureix la via administrativa, les persones interessades poden interposar recurs contenciós administratiu davant el jutjat contenciós administratiu, en el termini de dos mesos a comptar de l'endemà de la seva publicació al DOGC, de conformitat amb el que preveu l'article 46.1 de la Llei 29/ 1998, de 13 de juliol, reguladora de la jurisdicció contenciosa administrativa.
Així mateix, poden interposar potestativament recurs de reposició, previ al recurs contenciós administratiu, davant la directora general de Personal Docent, en el termini d'un mes a comptar de l'endemà de la seva publicació al DOGC, segons el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o qualsevol altre recurs que considerin convenient per a la defensa dels seus interessos.